SA res van week in donkerte(Foto: Yaoqi LAI) Beurtkrag sal vir die res van die week geld. Eskom het ’n kort ruk gelede aangekondig dat fase 2‑beurtkrag Dinsdag om 17:00 ingestel sal word en tot Maandag 05:00 sal geld. Hierdie ronde beurtkrag is veroorsaak deur ’n tekort aan opwekkingskapasiteit weens nege kragopwekkers wat die gees gegee het sowel as vertragings in die terugkeer van kragopwekkers. Volgens Eskom het een eenheid elk by die Lethabo-, Tutuka-, Ingula-, Drakensberg- en Arnot-kragstasie, asook twee eenhede elk by die Hendrina- en Matla-kragstasie onklaar geraak. Die kragvoorsiener beleef ook tans vertragings in die terugkeer van kragopwekkers by die Arnot- en Kendal‑kragstasie sowel as drie eenhede by die Tutuka-kragstasie. “Eskom verwag om soveel moontlik van hierdie eenhede oor die volgende paar dae weer in diens te stel. Ons verwag ook om staat te maak op die gebruik van noodreserwes om die fase van beurtkrag gedurende hierdie tydperk te beperk. “Ons het tans 3 875 MW op beplande instandhouding terwyl 15 067 MW nie beskikbaar is nie weens onbeplande kragonderbrekings,” lui die kragopwekker se mees onlangse verklaring.